tartuNLP/wikipedia-smugri-20251201 huggingface dataset:
Yamaha FZ750

Yamaha FZ750 on Yamahan ensimmäinen 20-venttiilinen sarjatuotantomoottoripyörä, sekä valmistajan ensimmäinen nelitahtinen urheilu/kilpamoottoripyörä. Sitä valmistettiin vuodesta 1985 vuoteen 1992 saakka. FZ750:ssä on DOHC 5 -venttiilitekniikka, eli 3 imu- ja 2 pakoventtiiliä per sylinteri. Samaa tekniikkaa käytettiin myös aikanaan Yamahan Formula 1-moottoreissa. Moottori on nelisylinterinen, nelitahtinen, vesijäähdytteinen rivimoottori. Kaasuttimina on neljä kappaletta Mikuni BDS34 - kaasuttimia. Voimansiirtona on kuusi vaihteinen vaihteisto, märkä monilevykytkin, ja toisiovetona ketju. Huippunopeus vakiona 240 km/h (kokokatteella.)
102-hevosvoimainen FZ750 oli markkinoiden tehokkain 750-kuutioinen (takapyörältä mitattuna) vuoteen 1987 saakka. Moottoripyörän erikoisuuksia, 5-venttiilitekniikan lisäksi, olivat mm. moottorin jyrkkä eteenpäin kallistus 45 astetta, kaasuttimien sijoitus pystysuoraan, ilmansuodatinkotelon sijainti rungon etuosassa, "bensatankin" etuosan alla, sekä varsinaisen bensatankin sijainti pystysuorassa ja matalalla sylinteriryhmän takana.
Yamaha FZ750:n runko myös oli aikanaan hyvin innovatiivinen ja tulevaisuudelle suuntaa näyttävä, vaikka olikin valmistettu teräksestä (samana vuonna esitellyssä Suzuki GSX-R750:ssä oli alumiinirunko, joka kuitenkin oli hyvin perinteistä mallia.)
Yamaha FZ750 on osoittautunut hyvin huolettomaksi (esim. venttiiliensäätöväli on 42 tkm) ja kestäväksi sport/touring-pyöräksi. www.FZ750.net sivuston Owners Registry:ssä on eräskin 190 tkm ajettu.
Eddie Lawson voitti Daytona 200 -kilpailun v. 1986 Yamaha FZ750:llä. 
Teknisiä tietoja.
Nämä tiedot ovat vuosimallista 1986
Parodontium

Parodontium eli hampaan vieruskudos kiinnittää hampaan leukaluuhun, suojaa hammasta ja osallistuu puolustusreaktioihin mikrobeja vastaan. Parodontiumin kudoksia ovat ien, parodontaaliligamentti (kiinnittää hampaan leukaluuhun), juurisementti (hampaan juuren pintaa peittää ohut kerros juurisementtiä) ja alveoliluu (ympäröi hampaan juurta).
Terve ien parodontiumin kohdalla on kiinteä, vaaleanpunainen ja kiinnittyy tiukasti hampaaseen kiinni, eikä vuoda verta. Normaali ientasku on syvyydeltään 1–3 mm.
Patologia.
Parodontaalisairaudet ovat plakkibakteereiden aiheuttamia tulehduksia. Hampaisiin kiinnittyvästä plakista on viljelty kaikkiaan yli 500 erilaista bakteeria. Parodontiittibakteereja ovat muun muassa "Actinobacter actinomycetemcomitans", "Prevotella nigrescens" ja "Porphyromonas gingivalis". Plakkibakteeriston määrä, laatu, ihmisen elintavat ja tottumukset, sekä perinnöllisyys säätelevät taudin kulkua. Bakteerit kasvavat hampaan ja ikenen liitosalueella. Liitosepiteeli pystyy torjumaan kohtuullisen määrän bakteereita, mutta kun bakteereiden määrä kasvaa tietyn kynnysarvon yli alkaa liitosepiteeli pettää. Liitosepiteelin pettäessä bakteerit pääsevät tunkeutumaan ikenen alle, tilaa kutsutaan ientaskuksi. Ientaskussa plakki kerää mineraaleja syljestä ja tällöin alkaa muodostua hammaskiveä. Hammaskivi taas tarjoaa kiinnitysalustan uusille bakteereille.
Tukikudostulehdus.
Hampaan tukikudostulehdus eli parodontiitti on hammasta ympäröivien kudosten tulehdus. Ientulehduksen eli gingiviitin pitkittyessä syntyy krooninen ientulehdus, jossa tulehdus leviää ikenen alle ja tällöin kyseessä on parodontiitti. Tukikudostulehdus todetaan ientaskumittauksen yhteydessä ientaskumittarilla (syventyneitä, verta vuotavia ientaskuja) ja radiologisesti (horisontaalista ja/tai vertikaalista alveoliluukatoa). Parodontiitin esiaste on gingiviitti, joka on vielä hoidettavissa hyvällä suuhygienialla.
Puolustusvasteen laskiessa elimistö puolustautuu bakteereita vastaan kudostuholla. Kudostuho rajoittuu hampaan läheisyyteen, koska elimistön tärkein tavoite on pitää tulehdus paikallisena. Kiinnityssäikeitä ja alveoliluuta alkaa asteittain häviämään: ientaskut syvenevät, hammasvälit laajenevat, hampaat saattavat heilua tai hampaita jopa joudutaan poistamaan menetetyn kiinnityksen vuoksi. Parodontiitin tuhoama kudostuho ei koskaan palaa ennalleen. Hoitamaton parodontaali-infektio voi olla riskitekijä ihmisen yleisterveydelle, koska joidenkin tutkimusten mukaan parodontaalisairaudet voivat lisätä riskiä sairastua sydän- tai aivoinfarktiin ja ateroskleroosiin. Huonossa hoitotasapainossa oleva diabetes ylläpitää elimistössä matala-asteista tulehdusta, joka komplisoi parodontiumin tulehduksia. Vastaavasti hyvin hoidettu parodontium voi parantaa elimistön glykeemistä kontrollia, erityisesti tyypin 2 diabeetikoilla.
Human Genome Project

Human Genome Project eli HGP-hanke on pääosin amerikkalaisrahoitteinen ihmisen geeniperimää kartoittava hanke, joka perustettiin vuonna 1990 ja valmistui 2003. Tietojen analysointi jatkuu yhä. Hankkeen oletettiin vievän aikaa ainakin 15 vuotta, mutta se saatiin valmiiksi oletettua aiemmin johtuen nopeasta teknisestä kehityksestä.
Hankkeen tavoitteiksi määriteltiin ihmisen kaikkien noin 20 000–25 000 geenin tunnistaminen ja koko 3 x 109 emäsparin mittaisen DNA:n sekvensointi. Hankkeen piirissä toimivat tutkijat ryhmittyivät koko maailman kattavaksi tutkijaorganisaatioksi. Hanketta kutsuttiin lyhennenimellä HUGO eli Human Genome Organisation.
Sekvenssin valmistuminen.
Ensimmäisenä raakaversion ihmisen DNA-sekvenssistä sai aikaan yksityinen yritys nimeltä Celera Genomics. HGP-hanke sai valmiiksi oman sekvenssinsä muutama kuukausi Celeran ilmoituksen jälkeen.
Nykytilanne.
Tällä hetkellä kuka tahansa voi vapaasti ladata koko ihmisen DNA-sekvenssin omalle tietokoneelleen. Minkä tahansa eliön DNA-sekvenssin sisältämä informaatiomäärä on kuitenkin valtava. Voi sanoa että "Human Genome Project" on edelleen vasta alkutekijöissään. Sekvenssin selville saaminen on varsin helppoa verrattuna siihen, että kyettäisiin ymmärtämään, miten DNA:n sisältämät geenit toimivat. Tämä olisi varsin työlästä ilman tietokoneita, ja uusi poikkitieteellinen tieteenala bioinformatiikka yrittääkin matemaattisten mallien ja tietokoneiden avulla ratkaista mm. geenien toimintaa.
Balkanisointi

Balkanisointi tai balkanisoituminen on geopoliittinen käsite, jolla tarkoitetaan sekasortoisen alueen tai valtion hajottamista pienempiin toisilleen usein vihamieliseen osiin. Alueilla esiintyy usein hajaannusta, väkivaltaa, uskonnollista suvaitsemattomuutta ja etnisiä puhdistuksia.
Alun perin sanonnalla viitattiin Balkanin niemimaan sekasortoiseen tilaan 1900-luvun alussa, jolloin Osmanien valtakuntaan kuuluneet alueet hajosivat tai hajotettiin pieniksi itsenäisiksi valtioiksi. Sana tuli uudelleen ajankohtaiseksi Jugoslavian hajoamista 1990-luvulla seuranneissa sisällissodissa.
Jäykkä akseli

Jäykkä akseli on ajoneuvon akseli, jossa pyörät on yhdistetty toisiinsa jäykällä akselikotelolla, jonka sisällä on vetoakselit ja tasauspyörästö. Etuvetoisessa autossa jäykän taka-akselin muodostaa tavallisesti ontto palkki tai putki. 
Jäykän akselin ominaisuuksiin kuuluu, että pyörien asento (kallistuma) tienpintaan nähden ei muutu joustoliikkeen aikana, mutta toisen pyörän joustoliike vaikuttaa myös toiseen pyörään. Siten jäykkä akseli on kohtalaisen hyvä ratkaisu sileillä tienpinnoilla mutta ongelmallinen kuoppaisilla teillä, varsinkin kun takavetoisessa autossa jäykkä taka-akseli on huomattavan raskas, mikä vaikeuttaa takapyörien mahdollisuuksia säilyttää otteensa tienpinnasta.
António Ramalho Eanes

António dos Santos Ramalho Eanes (s. 25. tammikuuta 1935) on portugalilainen upseeri ja poliitikko. Hän oli maansa presidentti 1976–1986.
Hän teki pitkän sotilasuran siirtomaasodissa, ja toimi Angolassa vallankumouksen aikana. Palattuaan Portugaliin hänet nimitettiin television johtoon. Hänet valittiin presidentiksi 1976 ja uudelleen 1980 helmikuuhun 1986 asti. Virkakautensa jälkeen hän johti "Partido Renovador Democráticoa", kunnes erosi 1987.
Root (tietotekniikka)

Root () on tietotekniikassa
Molempien merkitysten taustalla on hierarkia eli puurakenne, jossa muut elementit perustuvat juureen tai ovat sen synnyttämiä. Graafisesti esitettäessä rakennepuu usein kuvataan ylösalaisin, niin että juurihakemisto on ylhäällä ja muut tasot haarautuvat siitä alaspäin. Toinen yleinen tapa hahmottaa rakennepuuta on sijoittaa juurihakemisto vasemmalle, jolloin muut tasot haarautuvat ensisijaisesti oikealle.
Alkeisvarsikko

Alkeisvarsikko eli protallio on sanikkaisilla esiintyvä suvullisen polven yksilö, joka tuottaa uuden suvuttoman polven yksilön hedelmöityksen kautta. Toisin kuin suvuttoman polven yksilöt, jollaisina sanikkaisten ryhmään kuuluvat edustajat tavallisesti nähdään, ovat alkeisvarsikot muutamien millimetrien kokoisia ja hyvin vaikeasti havaittavia.
Saniaisilla alkeisvarsikko on yhden solukerroksen paksuinen, herttamaisenmuotoinen lehtivihreällinen levy, joka kiinnittyy alustaansa juurtumahapsillaan. Se on pehmeä ja verrattain lyhytikäinen. Siittiö- ja munapesäkkeet sijaitsevat alkeisvarsikon alapinnalla. Kosteuden turvin siimalliset siittiöt uivat pesäkkeistään munapesäkkeiden luokse ja lopulta niiden kaulamaisen putken sisään, jonka pohjalla olevan munasolun yksi niistä hedelmöittää. Hedelmöittyneestä munasolusta alkaa kasvaa suvuttoman polven yksilö, varsinainen saniainen, ja tarpeettomaksi jäänyt alkeisvarsikko lakastuu pian pois.
Kortteiden myös lyhytikäiset alkeisvarsikot koostuvat useasta liuskasta. Lieoilla sukupolvenvuorotteluun liittyvä lisääntyminen on varsin hidasta, sillä itiöiden itäminen alkeisvarsikoiksi kestää useita vuosia ja itse alkeisvarsikon kehittyminen sukukypsäksi jopa 15 vuotta, jonka aikana kasvin arvellaan olevan riippuvainen sienirihmojen tarjoamasta ravinnosta. Siksi liekojen leviäminen tapahtuu pääasiassa maata pitkin suikertamalla. Mähkillä itiöt ovat eriytyneet iso- ja pikkuitiöiksi, joista edellisistä kasvavat naaraspuoliset ja jälkimmäisistä koiraspuoliset alkeisvarsikot. Ne ovat kuitenkin surkastuneet siinä määrin, että jäävät kokonaan itiön sisään.
Direct Rendering Infrastructure

Direct Rendering Infrastructure (DRI) on X-ikkunointijärjestelmän liityntärajapinta, jonka kautta käyttäjätason ohjelmistot voivat kommunikoida suoraan grafiikkasuorittimen kanssa ohittaen X-palvelimen. DRI:n päätarkoitus on OpenGL:n laitteistokiihdytys Mesa 3D:n kanssa.
DRI voi käyttää Linux-ytimen Direct Rendering Manager -rajapintaa. DRI-rajapintaa käyttävä sovellus ohittaa X-palvelimen kokonaan.
Historia.
DRI:n kehityksen aloittivat Jens Owen ja Kevin E. Martin Precision Insight -yhtiöstä, jota osittain rahoittivat Red Hat ja Silicon Graphics. Myöhemmin VA Linux Systems hankki Precision Insightin ja DRI:n ylläpidosta vastasi tämän jälkeen Tungsten Graphics.
DRI-tuki lisättiin XFree86 versioon 4.0.
Vuonna 2007 Kristian Høgsberg aloitti työn DRI2:n parissa.
Vuonna 2012 seuraavan version "DRI-Next" kehitystyö alkoi.
DRI3:n määrittely julkaistiin vuonna 2013.
Alpo Suhonen

Alpo ”Ape” Suhonen (s. 17. kesäkuuta 1948 Valkeakoski) on suomalainen jääkiekkovalmentaja ja entinen jääkiekkoilija. Hän oli ensimmäinen eurooppalainen päävalmentaja NHL:ssä. Suomen maajoukkueen päävalmentajana hän toimi kausina 1982–1986.
Ura.
Pelaajaurallaan Suhonen pelasi SM-sarjassa kolmessa eri joukkueessa kausina 1965–1971: Karhuissa, Ässissä ja Jokereissa. Vuonna 1971 SM-kultaa voittanut Suhonen pelasi pääsarjassa kaiken kaikkiaan 103 ottelua pistein 25+13.
Suhonen tunnetaan paremmin pitkästä valmentajaurastaan. Suomessa hän on valmentanut pääsarjassa FoPS:aa, SaiPaa, HPK:a, Jokereita, HIFK:ta ja viimeksi Porin Ässiä kaudella 2008–2009. Suhosesta tuli Suomen A-maajoukkueen päävalmentaja jätettyään SaiPan 1982. Neljän kauden aikana hän oli Suomen luotsina 86 ottelussa, joista joukkue voitti 30. Ennen A-maajoukkueen pestiä Suhonen oli valmentanut myös Suomen 20- sekä 18-vuotiaiden maajoukkueita.
Suhonen on tehnyt pitkän valmentajauran myös ulkomailla. Winnipeg Jetsin apuvalmentajana Suhonen toimi vuodet 1989–1990 ja 1992–1993 sekä Toronto Maple Leafsin apuvalmentajana 1998–2000. Torontosta hän vaihtoi vuonna 2000 Chicago Blackhawksiin, josta sai ensimmäisenä eurooppalaisena päävalmentajan pestin NHL:ssä. Suhonen johti Chicagoa vajaan vuoden, kunnes erosi terveyssyiden takia. Suhosen aikana Blackhawksin voittoprosentti oli 43,3. Lisäksi Suhonen on valmentanut AHL:ssä ja IHL:ssä sekä useita kausia Sveitsissä. Viimeksi hän valmensi kauden 2011–12 HC 05 Banská Bystricaa Slovakiassa.
Klotenin urheilutoimenjohtajana Suhonen toimi 2009–2011 ja vuosina 2012–2017 hän toimi Itävallan jääkiekkoliiton urheilujohtajana.
Muuta.
Suhonen on toiminut myös teatteriohjaajana sekä Turun kaupunginteatterin johtajana 1991–1992, ja toiminut Pori Jazzin toiminnanjohtajana vuosina 2003–2004. Lisäksi Suhonen on tunnettu myös kirjailijana. Suhonen pitää Forssassa taidegalleriaa nimeltä Galleria F. 
Suhonen oli asunut avoliitossa näyttelijä Sinikka Sokan kanssa vuodesta 1994 vuoteen 2018. Alpo Suhosella on kolme lasta: Alpo jr. (s. 1977), Markus (s. 1980) sekä Henrik (s. 1981, Komposti Sound Systemin DJ Enrico). Suhonen asuu Forssassa.
Alpo Suhonen oli Vihreiden ehdokkaana kevään 2011 eduskuntavaaleissa.
Tervajoki (Vahviala)

Tervajoki eli Bolšoje Pole () on maaseututaajama Tienhaaran kunnassa Leningradin alueen Viipurin piiriissä Venäjällä. Se sijaitsee Viipurista noin 15 km länteen, Suomeen johtavan valtatien pohjoispuolella, Viipurinlahteen laskevan Tervajoen varrella noin kilometrin päässä joen suulta.
Historia.
Ennen sotia Suomeen kuuluessaan Tervajoki oli Vahvialan kunnan eteläosassa sijainnut kylä.
Tervajoella sijaitsi Tervasaaren puutavarasatama. Satama oli 1930-luvulle tultaessa ruopattu niin syväksi, että isotkin valtamerilaivat pystyivät sinne saapumaan. Tervajoen kartano oli perustettu jo Ruotsin vallan aikana 1600-luvulla. Venäjän keisarikunnan aikana Tervajoella toimi rautaruukki vuosina 1789–1809. Nykyisen venäläisen nimensä paikkakunta sai Neuvostoliitossa 1948.
2000-luvulle tultaessa Tervajoki oli Venäjällä oman kylähallintoalueensa keskus, kunnes Tienhaaran ja Tervajoen kylähallintoalueet yhdistyivät Tienhaaran maalaiskunnaksi 2006.
FC Ajax Lasnamäe

FC Ajax Lasnamäe on jalkapalloseura Lasnamäen kaupunginosasta, Tallinnasta, Virosta. 
Seura perustettiin vuonna 1993 nimellä "FC Ajax Estel Tallinn". Nykyisen nimensä se otti käyttöön vuonna 2005. Seuran miesten edustusjoukkue nousi kaudeksi 2006 Viron pääsarjaan Meistriliigaan, missä se säilyi kahden kauden ajan ennen putoamistaan takaisin Esiliigaan kaudeksi 2008.
Kauden 2011 päätteeksi seura putosi Esiliigasta Viron kolmannelle sarjatasolle. 
Erilaisissa juniorisarjoissa seuralla on kaikkiaan 11 joukkuetta. 
Ajax Lasnamäen menestys kausittain.
"*nimellä FCA Estel Tallinn"
Tallari

Tallari on Kaustisella Kansantaiteenkeskuksessa päämajaansa pitävä Suomen ensimmäinen ja ainoa valtionavun piiriin kuuluva kansanmusiikkiyhtye. Tallari perustettiin vuonna 1986 Kansanmusiikkisäätiön, Yleisradion, Kaustisen kunnan ja Opetusministeriön yhteistyön hedelmänä. Tallari on saanut nimensä kuortanelaisen viulupelimannin Elias Tallarin mukaan.
Yhtyeen pitkäaikaisena pysyneen alkuperäiskokoonpanon muodostivat kansanmusiikin esittämisen, tutkimuksen ja koulutuksen parissa jo sukupolven mittaisen työrupeaman tehneet muusikot Ritva Talvitie (viulu, jouhikko, laulu ja 2-rivinen haitari), Antti Hosioja (haitarit ja kontrabasso), Risto Hotakainen (viulu, mandoliini, nyckelharpa, jouhikko ja laulu) ja Timo Valo (harmoni ja kontrabasso). 
Yhtyeen alkuperäiskokoonpanoon valittiin kaikkiaan 14:stä hakijasta edellä mainittujen lisäksi Arto Järvelä (viulu), Hannu Lehtoranta (kansanomaiset puhaltimet) ja Anna-Kaisa Liedes (kanteleet). Lisäksi vakituisina avustajina yhtyeen alkutaipaleella toimi Leena Joutsenlahti (puupuhaltimet). Myöhemmin yhtyeen jäsenten lukumäärä ja kokoonpano on vaihdellut, ja Tallarissa ovat vuosien mittaan vaikuttaneet mm. Tellu Turkka, Liisa Matveinen, Anita Lehtola-Tollin, Pauliina Kumpulainen ja Arto Anttila.
Yhtye koki sukupolvenvaihdoksen keväällä 2019 viimeisen alkuperäisjäsenen Ritva Talvitien jäätyä eläkkeelle 32 vuoden Tallari-uran jälkeen. Vuosina 2013 ja 2014 yhtyeeseen liittyneiden Katri Haukilahden (viulu, avainviulu, laulu) ja Sampo Korvan (multi-instrumentalisti) seuraan valittiin kaksivuotiskaudeksi muusikot Arto Järvelä ja Esko Järvelä.
Tallari esittää suomalaista kansanmusiikkia sen kaikissa ilmenemismuodoissa. Ohjelmasta löytyy erilaisia produktioita, omia sävellyksiä, läpileikkauksia historiallisen ja tämän päivän kansanmusiikin ilmiöistä, mestaripelimannien ja -laulajien ohjelmistoja ja tyylejä havainnollistavia konserttikokonaisuuksia ja soivia kansansoitinesittelyjä. Ohjelmakirjoon kuuluvat myös kirkkokonsertit, häämusiikki, ohjelmamusiikki erilaisiin perhejuhliin, sekä vanhaa tanssimusiikkia. 
Tallari toimii myös kansanmusiikin kouluttajana Ala-Könni-opistossa, Kaustisen musiikkilukiossa, Keski-Pohjanmaan konservatoriossa ja ammattikorkeakoulussa sekä yhteistyössä Suomen Kansanmusiikkiliiton ja muiden alan yhteisöjen kanssa.
Tallari on julkaissut satoja kappaleita kattavan kokoelman suomalaista kansanmusiikkia ja omia sävellyksiä äänitteinä, videoina ja Yleisradion kantanauhoina.
Hilpas Sulin

Rauno Hilpas Sulin (27. syyskuuta 1934 Hämeenlinna – 13. tammikuuta 2025) oli suomalainen jääkiekkoilija ja jääkiekkovalmentaja.
Sulin oli merkittävä vaikuttaja HPK:n jääkiekkoilussa. Hämeenlinnassa hän teki pitkän uran sekä pelaajana että valmentajana. Sulin pelasi SM-sarjassa vuosien 1949–1960 välissä 87 ottelua pistesaldolla 28+22. HPK:n päävalmentajana Sulin toimi Suomensarjassa vuodet 1968–1975 ja I divisioonassa 1978–1981.
Sulin toimi myös monissa tehtävissä Suomen Jääkiekkoliitossa. Hän valmensi ikäkausimaajoukkueita 1974–1987. Sulin luotsasi 18-vuotiaiden maajoukkueen EM-hopealle 1983. Lisäksi hän oli vuoden Jääkiekkoliiton Hämeen kouluttajana sekä yhdeksän vuotta Jääkiekkoliiton koulutusleirien vastuullisena kouluttajana. 1990-luvulla Sulin toimi melko aktiivisesti ottelukommentaattorina Radio Jannen selostamissa HPK:n otteluissa.
Sulin on haudattu Ahveniston hautausmaalle Hämeenlinnaan.
Algebrallinen lukuteoria

Algebrallinen lukuteoria on lukuteorian osa-alue, joka tutkii algebrallisia lukuja. Nämä luvut ovat rationaalikertoimisen polynomiyhtälön juurten muodostama joukko. Algebrallinen lukukunta on rationaalilukujen äärellinen (ja siten algebrallinen) kuntalaajennus. Näissä kunnissa alkioita kutsutaan algebrallisiksi luvuiksi. Algebralliset kokonaisluvut käyttäytyvät jossain määrin kokonaislukujen tapaan, mutta esimerkiksi tekijöihinjako ei ole algebrallisten lukujen kohdalla yksikäsitteistä. Algebrallinen lukuteoria jakaantuu esimerkiksi Galois'n teorian, ryhmien kohomologiaan, luokkakuntateoriaan, ryhmien esitysteoriaan ja L-funktioihin.
Moni lukuteorian ongelman tutkiminen helpottuu kun lausekkeista otetaan jakojäännös modulo "p", missä "p" on alkuluku. Tällöin ongelmaa voidaan tutkia äärellisissä kunnissa. Tätä prosessia kutsutaan lokalisoinniksi ja lokalisoinnin avulla saadaan määriteltyä p-adiset luvut. Lokalisointi ja p-adiset luvut ovat tärkeä algebrallisen lukuteorian osa-alue.
Xabi Alonso

Xabier ”Xabi” Alonso Olano (s. 25. marraskuuta 1981 Tolosa, Guipúzcoan maakunta, Espanja) on espanjalainen uransa lopettanut jalkapalloilija ja nykyinen valmentaja. Pelaajana hän edusti Real Sociedadia, Eibaria, Liverpoolia, Real Madridia ja Bayern Münchenia. Hänen pelipaikkansa oli keskikentän keskustassa. Hänestä tuli Bayer Leverkusenin päävalmentaja kesken Bundesliiga-kauden 2022-2023. Real Madrid nimitti Alonson uudeksi päävalmentajakseen toukokuussa 2025.
Myös Alonson veli Mikel Alonso on jalkapalloilija. Isä Periko Alonso pelasi aikanaan muun muassa Real Sociedadissa ja Barcelonassa.
Ura.
Alonson kasvattajaseura on Antiguoko, jossa hän pelasi juniorina yhdeksän kauden ajan joukkuetoverinaan muun muassa Mikel Arteta. Kaudeksi 1999–2000 hän siirtyi Espanjan korkeimmalla sarjatasolla Primera Divisiónissa pelanneeseen Real Sociedadiin. Hän nousi saman kauden aikana reservijoukkueen kautta seuran edustusjoukkueeseen, jossa hän teki ensiesiintymisensä 1. joulukuuta 1999 Copa del Reyn ottelussa Logroñésia vastaan.
Kauden 2000–2001 alkupuoliskon Alonso pelasi lainalla Segunda Divisiónin Eibarissa. Palattuaan Real Sociedadiin tammikuussa 2001 walesilaisvalmentaja John Toshack teki tuolloin 19-vuotiaasta Alonsosta välittömästi putoamiskurimuksessa olleen joukkueen kapteenin. Joukkue pelastui putoamiselta ja sijoittui kahta kautta myöhemmin sarjassa toiseksi, joka oli sen paras sijoitus sitten 1980-luvun alun mestaruuksien. Espanjalainen jalkapallolehti "Don Balón" valitsi Alonson kauden parhaaksi kotimaiseksi pelaajaksi.
Kesällä 2004 juuri englantilaisseura Liverpoolin päävalmentajaksi nimitetty Rafael Benítez hankki Alonson joukkueeseensa 10,5 miljoonalla punnalla. Alonso saavutti pian paikan Benítezin ykkösmiehistössä. Hän oli avauskokoonpanossa Liverpoolin voittaessa Mestarien liigan vuonna 2005 ja FA Cupin vuonna 2006.
Elokuussa 2009 Liverpool ja Real Madrid sopivat Alonson siirtymisestä espanjalaisseuraan 30 miljoonalla eurolla. Hän teki seuran kanssa viisivuotisen sopimuksen. Alonso ansaitsi vuodessa 4,5 miljoonaa euroa.
Maajoukkue.
Alonso oli myös Espanjan maajoukkueen runkopelaajia. Hän pelasi ensimmäisen maaottelunsa 21-vuotiaana 30. huhtikuuta 2003 Espanjan voittaessa Ecuadorin ystävyysottelussa maalein 4–0. Hän kuului joukkueen kokoonpanoon vuoden 2006 ja 2010 MM-kilpailuissa, joista jälkimmäisessä Espanja voitti mestaruuden. Lisäksi hän pelasi vuoden 2004 ja 2008 EM-kilpailuissa, joista jälkimmäisessä Espanja voitti mestaruuden.
Saavutukset.
Seurajoukkue
Maajoukkue
Aiheesta muualla.
Kansantaiteenkeskus

Kansantaiteenkeskus on Kaustisella toimiva tapahtuma- ja kulttuurikeskus sekä konserttitalo. Julkisien ja yksityisten juhlien ja tilaisuuksien, monialaisten konserttien ja esitysten, sekä kokousten ja seminaarien järjestämisen lisäksi keskuksessa esitellään kansanomaista suomalaista ja muuta kulttuuria. Talo toimii kansainvälisenä esittely-, tiedotus-, koulutus-, tallennus- ja tutkimuskeskuksena. 
Vakituisia toimijoita ovat talon oman konsertti- ja tapahtumatuotannon lisäksi Kansanmusiikki-instituutti, Näppärit, Suomen Kansansoitinmuseo, Kaustinen Folk Music Festivalin järjestävä Pro Kaustinen, sekä kunnallinen elokuvateatteri Kino Kansantaiteenkeskus. Kaikenlaisissa tilaisuuksissa palvelee Kansantaiteenkeskuksen oma tilauskahvila/ravintola Fiuli. 
Kansantaiteenkeskuksen uudisrakennuksen peruskivi muurattiin 1996, ja se valmistui seuraavana vuonna. Talo on kookas: neliöitä on 3 500 , juhla-, toimisto- ja kokoustiloja runsaasti ja kallion sisään louhitussa Kaustinen-salissa nousevan katsomon istumapaikat 372 hengelle. Rakennuksen on suunnitellut arkkitehti Rainer Mahlamäki.
Kaustisen kansantaiteenkeskus on itsenäinen kiinteistöosakeyhtiö jonka osakkeista suurimman osan omistaa Kaustisen kunta. Lisäksi kiinteistöyhtiössä on osakkaina muutamia pienosakkaita. 
Kaustinen-sali.
Rakennuksen Kaustinen-sali on peruskallion sisään louhittu 372 hengen konserttisali. Salista on sanottu, että se toteuttaa kaustislaisen kansanmusiikkimesenaatin Santeri Isokankaan haaveen ”Kaustisella vielä kivetkin soivat”.
Salissa esitetään ympäri vuoden Kansantaiteenkeskuksen omia sekä vierailevien toimijoiden konsertti- teatteri- ja tapahtumatuotantoja, vuosittain kansanmusiikkijuhlien ja kamarimusiikkiviikon konsertteja, jokakeväinen Kaustisen musiikkilukion musikaali, Näppäreiden konsertteja, sekä syys-, talvi- ja kevätkaudella Kino Kansantaiteenkeskuksen elokuvanäytöksiä.
The Man Who Sold the World

The Man Who Sold the World on David Bowien albumi, joka julkaistiin Mercury Records -merkillä Yhdysvalloissa marraskuussa 1970 ja Britanniassa huhtikuussa 1971. 
Koska Bowie vietti aikaa albumin nauhoitusten aikana uuden vaimonsa Angien kanssa, suuren osan kappaleista sovittivat kitaristi Mick Ronson ja basisti-tuottaja Tony Visconti. Albumi on äänimaailmaltaan huomattavasti raskaampi kuin Bowien edellinen albumi "Space Oddity". Ilmestyttyään albumin menestys jäi heikoksi. Paria vuotta myöhemmin, Bowien tehtyä läpimurtonsa, se nousi listoille Britanniassa.
Nimikappaleesta "The Man Who Sold the World" on tehnyt cover-version muun muassa grungeyhtye Nirvana.
Erilaiset kansikuvat.
Albumin brittiläisen version kannessa Bowie on pitkällään pukeutuneena leninkiin. Tämä oli varhainen osoitus hänen kiinnostuksestaan hyödyntää androgyynistä ulkonäköään. 
Alkuperäisessä Yhdysvaltojen julkaisussa on erilainen, sarjakuvamainen kansi. Sarjakuvakansi oli alkuperäinen idea levyn kanneksi ja Yhdysvalloissa oli jo ehditty aloittaa niiden painaminen. "Mekkokansi" ei siis ehtinyt Amerikan painoksiin.
Vuoden 1972 RCA:n uudelleenjulkaisussa on Ziggy Stardustin mustavalkoinen kuva.
Saksan liittotasavallassa albumi julkaistiin alun perin pyöreällä kannella.
Kappaleet.
A-puoli
B-puoli
Viljandi JK Tulevik

Viljandi JK Tulevik on jalkapalloseura Viljandista, Virosta. Seuran miesten edustusjoukkue pelaa maan kolmanneksi korkeimmalla sarjatasolla, II liigassa.
Seura perustettiin vuonna 1912 nimellä "Viljandi FK". Vuonna 1991 se käytti nimeä Viljandi JK ja vuodesta 1992 lähtien nykyistä nimeään. Joukkueen suurimmat saavutukset ovat kaksi finaalipaikkaa Viron cupissa, vuosina 1999 ja 2000.
Vuonna 2006 joukkue sijoittui sarjassa toiseksi viimeiseksi ja joutui putoamiskarsintaan Tallinnan Kalevia vastaan, jolle se lopulta hävisi vierasmaalisäännöllä. Se kuitenkin säilytti paikkansa pääsarjassa kun Maag ja Tammeka yhdistyivät JK Maak Tammekaksi ja jätti liigaan yhden paikan vapaaksi.
Angervo

Angervo on useiden eri kasvisukujen ja niihin kuuluvien lajien nimen osa sekä sukunimi:
Kasvit.
Ruusukasvit.
Ruusukasvien heimossa angervolajeja on ainakin seuraavissa seitsemässä suvussa:
Rikkokasvit.
Rikkokasvien heimossa angervolajeja on ainakin seuraavissa neljässä suvussa:
Martin Clunes

Alexander Martin Clunes (s. 28. marraskuuta 1961, Wimbledon, Suur-Lontoo) on englantilainen näyttelijä, joka on esiintynyt useissa brittiläisissä komediasarjoissa. Parhaiten hänet tunnetaan sarjoista "Doc Martin" ja "Huonosti käyttäytyvät miehet".
Vuodesta 2004 Clunes on näytellyt pääosaa vaimonsa Philippa Braithwaiten tuottamassa sarjassa "Doc Martin". Sarjaa on esitetty yli 70 maassa, ja sen suosio on tehnyt avioparista miljonäärejä. He asuvat hevostilalla Dorsetissa, ja Clunes on toiminut The British Horse Societyn johtajana.
Luettelo 5 000 metrin juoksun Suomen-mestareista

Tämä on luettelo 5 000 metrin juoksun Suomen mestareista. 5 000 metrin juoksun Suomen mestaruudesta on kilpailtu Kalevan kisoissa vuodesta 1910 lähtien. Eniten mestaruuksia, seitsemän kappaletta, on Annemari Kiekaralla (o.s. Sandell). Miehistä useimmin on voittanut Martti Vainio, viisi kertaa. 
Miehet.
Miesten Kalevan kisojen kilpailun on kuudesti voittanut ulkomaalainen juoksija. Vuonna 1944 Ruotsin Gunder Hägg voitti kilpailun ajalla 14.24,1. Vuonna 2005 mestaruuden voitti ajalla 14.14,28 kenialainen Francis Kirwa, joka sai Suomen kansalaisuuden samana vuonna. Vuosina 2009, 2012, 2013 ja 2014 mestari oli suomalaista seuraa edustanut kenialainen Lewis Korir.
Vuonna 1916 Albin Stenroos ja Sameli Tala jakoivat voiton mutta sen ajan sääntöjen mukaan he joutuivat uusimaan voitosta. Kaksi päivää myöhemmin (21.8.1916) järjestetyssä uusinnassa Stenroos (15.55,4) voitti Talan parilla metrillä.
Pekka Lyyski

Pekka Lyyski (s. 26. heinäkuuta 1953 Kokkola) on suomalainen entinen jalkapallovalmentaja. Hän toimi neljätoista kautta IFK Mariehamnin päävalmentajana 2002–2015, nostaen joukkueen Kakkosesta Veikkausliigaan asti ja vakiinnuttaen sen paikan pääsarjatasolla.
Lyyskin poika Jani Lyyski on entinen ammattijalkapalloilija, joka pelasi pitkään IFK Mariehamnissa.
Ura.
Lyyski aloitti IFK Mariehamnin päävalmentajana 2002. Hän nosti joukkueen kahdessa vuodessa Kakkosesta Veikkausliigaan, saavuttaen perättäiset sarjanousut 2003 ja 2004. Hänet valittiin myös Ahvenanmaan vuoden valmentajaksi molempina vuosina. Kaudella 2013 Lyyskistä tuli Euroopan kolmanneksi pisimpään yhtäjaksoisesti samassa joukkueessa toiminut päävalmentaja, kun Thomas Schaaf jätti tehtävänsä Werder Bremenissä.
Syyskuussa 2015 Lyyski johdatti IFK Mariehamnin sen seurahistorian ensimmäiseen cup-mestaruuteen, kun joukkue voitti Suomen Cupin loppuottelussa FC Inter Turun 2–1. Lokakuussa 2015 hän ilmoitti lopettavansa valmennusuransa kauden päätteeksi.
Liddlen oireyhtymä

Liddlen oireyhtymä on harvinainen aineenvaihduntaan vaikuttava perinnöllinen sairaus. Liddle johtuu yhden geenin virheestä ja aiheuttaa jo nuorella iällä vakavia komplikaatioita. Liddle johtuu joko perimästä tai mutaatiosta. Geenivirhe on autosomissa dominantisti periytyvä. Liddlen oireyhtymä siis periytyy 50 % todennäköisyydellä ja sukupuolesta riippumatta. Mutaatio johtaa munuaisten distaalisen kokoojaputken ENaC-kanavien liian voimakkaaseen toimintaan, josta seuraa natriumionien takaisinimeytyminen verenkiertoon. Natriumionien takaisin imeytymisen vastapainoksi tubulukseen erittyy kalium- ja vetyioneja.
Oireet.
Helpoimmin havaittavat oireet ovat sekundaarisia: kohonnut verenpaine ja sydänoireet. Verikokeissa Liddle-potilaalla on tyypillisesti havaittavissa huomattava hypokalemia, hypoaldosteronismi ja hyporeninismi. Alhainen kaliumtaso aiheuttaa helposti takykardiaa, joka on pahassa tapauksessa hengenvaarallinen tila. Natriumionien voimakas takaisinimeytyminen ilmenee korkeana verenpaineena. Aldosteronin ja reniinin alentunut määrä on seurausta korkeasta verenpaineesta ja natriumin pitoisuudesta veressä.
Hoito.
Suomessa Liddleä hoidetaan amiloridi-lääkityksellä, ja lääkehoidon vaste on ollut hyvä. Amiloridi on kaliumia säästävä diureetti, jonka saamiseksi tarvitaan Lääkelaitokselta erityislupa, koska yhdelläkään pelkästään amiloridiin perustuvalla lääkkeellä ei ole tuontilupaa Suomeen. Lääkehoidolla ei kuitenkaan ole kuratiivista vaikutusta, vaan hoito on oireenmukaista.
Janne Hyppönen

Janne Hyppönen (s. 14. syyskuuta 1970 Vehkalahti) on suomalainen jalkapallovalmentaja ja entinen pelaaja. Hän on toiminut Suomen korkeimmalla sarjatasolla Veikkausliigassa FC KooTeePeen ja MyPan valmentajana. 
Pelaajana Hyppönen pelasi parhaimmillaan Veikkausliigassa Kotkan TP:ssä kausina 1999 ja 2000. Pelipaikaltaan hän oli hyökkääjä. Hän teki 2 maalia kaudella 1999. 
Hyppönen toimi Veikkausliigassa pelanneen FC KooTeePeen päävalmentajana kauden 2003 lopulta kauteen 2006. FC KooTeePee saavutti liigassa hänen valmennuskaudellaan 81 ottelussa 26 voittoa, 19 tasapeliä ja 36 tappiota.
Kaudella 2007 Hyppönen toimi Veikkausliigassa MyPan kakkosvalmentajana ja juniorien valmennuspäällikkönä ja siirtyi päävalmentajaksi loppukaudella Ilkka Mäkelän jätettyä tehtävänsä. Hän jatkoi päävalmentajana myös kaudella 2008 tavoitteena mitalikantaan palaaminen, mutta sai potkut tehtävistään 24. syyskuuta 2008. Osasyy oli joukkueen heikko menestys, mutta Hyppösen ja joukkueen johdon välillä oli myös sopimusristiriitoja. Tapausta puitiin helmikuussa 2010 Kymenlaakson käräjäoikeudessa, joka katsoi MyPan päättäneen Hyppösen työsopimuksen perusteettomasti. Seura määrättiin maksamaan Hyppöselle korvauksia ja oikeudenkäyntikuluja yli 50 000 euron edestä. MyPa valitti tuomiosta hovioikeuteen, mutta Kouvolan hovioikeus piti voimassa käräjäoikeuden antaman tuomion.
Kaudella 2010 Hyppönen siirtyi takaisin FC KooTeePeen valmentajaksi Ykköseen, jossa hän jatkoi myös kausilla 2011 ja 2012.
Teemu Turunen (jalkapalloilija)

Teemu Turunen (s. 19. tammikuuta 1986 Kuopio) on entinen suomalainen jalkapalloilija, joka oli pelipaikaltaan keskikenttäpelaaja. Turunen pelasi Veikkausliigassa viisi kautta ja edusti myös Suomen nuorisomaajoukkueita. 
Turusen isä Jari Turunen pelasi Mestaruussarjaa Kuopion Palloseurassa ja hänen vuotta nuorempi veljensä Tuomo Turunen pelasi Suomen ja Ruotsin pääsarjoissa.
Ura.
Turunen debytoi Veikkausliigassa KooTeePeen edustusmiehistössä kaudella 2004. Ennen siirtymistään KooTeePeehen hän oli pelannut Kotkan Jäntevässä, Haminan Pallo-Kissoissa ja Kotkan Työväen Palloilijoissa.
Turunen kävi useasti testeissä ulkomailla. Hän oli esimerkiksi Norjassa Tromsøssä ja Italiassa Piacenzassa, mutta näistä kumpikaan ei tarjonnut sopimusta. Tromsøn ja Piacenzan lisäksi Turunen kävi harjoittelemassa Udinesen, Rangersin ja Heerenveenin joukkueissa. Udinese olisi tarjonnut sopimustakin, mutta tuolloin Turunen päätti jäädä vielä Suomeen.
Kaudeksi 2007 Turunen siirtyi kahden vuoden sopimuksella Turkuun Interin joukkueeseen. Kaudella 2008 hän jäi kuitenkin suhteellisen vähälle peliajalle ja niinpä hän siirtyi heinäkuussa takaisin KooTeePeehen.
Kaudeksi 2009 Turunen siirtyi norjalaisen Sogndalin joukkueeseen Norjan toiseksi korkeimmalla sarjatasolla. Hän jäi Sogndalissakin vähälle peliajalle, joten Turusen sopimus purettiin kesäkuussa. Heinäkuussa hän puolestaan liittyi Ruotsin Superettanin Falkenbergin riveihin Falkenbergissä Turunen kärsi loukkaantumisesta ja hän pelasi vain yhdessä ottelussa. 
Loukkaantumisen jälkeen Turunen palasi loppukaudella 2010 Ykkösen FC KooTeePeen joukkueeseen . Seuraavaksi kaudeksi hän puolestaan siirtyi vuoden sopimuksella saman sarjan FC Lahteen, joka nousi kauden päätteeksi Veikkausliigaan. Hän pelasi Lahdessa 19 ottelussa ja teki kuusi maalia. 
Turunen joutui lopettamaan pelaajauransa polven rustovamman vuoksi. Tämän jälkeen hän on toiminut pelaaja-agenttina muun muassa veljelleen. 
Turunen opiskelee oikeustiedettä Helsingin yliopistossa.
Metal Machine Music

Metal Machine Music on vuonna 1975 julkaistu Lou Reedin albumi. Alun perin sen julkaisi RCA Records kahdella LP-levyllä. Sen on uudelleenjulkaissut yhdellä CD:llä BMG vuonna 1998 ja Buddah Records vuonna 2000. 
"Metal Machine Musicia" on pidetty vaihtoehtoisesti joko vitsinä, pelkästään levytyssopimuksen täyttämiseksi tehtynä roskana tai varhaisena esimerkkinä nykyaikaisesta noise-musiikista. Lou Reedin mukaan albumi käsittää yksinomaan kitaran kiertoääntä toistettuna eri nopeuksilla. Reed nauhoitti teoksen neliraitanauhurilla New Yorkin asunnossaan. Alkuperäisessä julkaisussa jokainen raita käsitti yhden puolen LP-levystä. Raitojen 1–3 kestoksi oli ilmoitettu 16:01 ja neljännen raidan, joka toisti viimeistä uraa loputtomasti "16:01 or ∞".
Medo

Mohamed Kamara eli Medo (s. 16. marraskuuta 1987 Port Loko, Sierra Leone) on sierraleonelainen jalkapalloilija, jolla on myös Suomen kansalaisuus. Hän edustaa Kakkosessa pelaavaa Vantaan Jalkapalloseuraa. Medo on pelipaikaltaan keskikenttäpelaaja.
Ura.
Kotimaassaan Sierra Leonessa Medon seura oli Kallon. Vuonna 2003 hän osallistui Sierra Leonen juniorimaajoukkueen kanssa Suomessa järjestettyihin alle 17-vuotiaiden MM-kilpailuihin, jossa hän pelasi kaikki kolme alkulohkon ottelua Espanjaa, Yhdysvaltoja ja Etelä-Koreaa vastaan. Turnauksen jälkeen hän jäi usean joukkuetoverinsa kanssa Suomeen ja anoi turvapaikkaa.
Medo sijoitettiin Kontiolahden vastaanottokeskukseen ja jatkoi jalkapalloilua Lehmon Pallossa. Saavutettuaan täysi-ikäisyyden ja saatuaan peliluvan vuoden 2005 lopulla hän teki sopimuksen Veikkausliiga-joukkue Kuopion Palloseuran kanssa. Seuraavana keväänä hän voitti KuPSin kanssa Liigacupin ja debytoi Veikkausliigassa 27. huhtikuuta 2006 ottelussa KooTeePeetä vastaan. Tulokaskaudellaan 2006, joka päättyi KuPSin putoamiseen, hän pelasi 23 liigaottelussa.
KuPSin putoamisen jälkeen Medo siirtyi Helsingin Jalkapalloklubiin, jota hän edusti kaudet 2007–2010. HJK:ssa hän voitti Suomen cupin kaudella 2008 ja Suomen-mestaruuden kausilla 2009 ja 2010. Jälkimmäisellä kaudella hänet valittiin Vuoden liigapelaajaksi. Elokuun 2010 lopulla Medo siirtyi serbialaiseen Partizaniin, jonka hän oli kohdannut HJK:n kanssa Mestarien liigan karsinnoissa kuukautta aikaisemmin. Tammikuussa 2013 Medo siirtyi Boltoniin 3,5 vuoden pituisella sopimuksella.
Medo sai Suomen kansalaisuuden vuonna 2010. Hän on ilmaissut halunsa pelata Suomen maajoukkueessa, mikä ei kuitenkaan ole automaattisesti mahdollista hänen Sierra Leonen juniorimaajoukkue-edustuksiensa vuoksi. Medo ja Suomen Palloliitto hakivat Kansainväliseltä jalkapalloliitolta poikkeuslupaa, jota FIFA ei kuitenkaan myöntänyt. Maaliskuussa 2011 Medo valittiin Sierra Leonen maajoukkueeseen, jonka aiemmista kutsuista hän oli kieltäytynyt.
David Fox (multimediatuottaja)

David Fox on yhdysvaltalainen multimediatuottaja. Hänen tunnetuin teoksensa lienee seikkailupeli "Zak McKracken and the Alien Mindbenders", jonka hän suunnitteli.
David Fox työskenteli Lucasfilm Gamesissä sen perustamisesta alkaen. Hän jätti LucasArtsin kymmenen vuotta myöhemmin. Sen jälkeen hän on toiminut konsulttina peli- ja simulaattoriprojekteissa, tuottanut ja johtanut www-sivustoja sekä suunnitellut ja tuottanut opetusohjelmiston.
Irkut (yhtiö)

Irkut () on venäläinen lentokoneteollisuuden holdingyhtiö, johon kuuluvat yritykset kattavat sotilaslentokoneiden koko suunnittelu- ja valmistusprosessin. Sen osayrityksiä ovat Jakovlevin lentokonetehdas, Irkutskin lentokonetehdas, Berijevin lentovenetehdas (TANTK) Taganrogissa, BETA IR, OKB Russkaja Avionika ja noin 20 muuta.
Yhtiön tärkeimpiä nykytuotteita ovat Suhoi Su-30 hävittäjät, Jak-130 harjoituslentokone ja Be-sarjan amfibiokoneet.
Eurooppalainen EADS osti 2005 10 % Irkutin osakepääomasta 50 miljoonalla eurolla.
Vuodesta 2006 Irkut kuuluu osana suurempaan valtiolliseen OAK-ilmailuteollisuuskonserniin, jolla on siitä 81 %:n omistusosuus.
CFM International

CFM International on yhdysvaltalaisen General Electricin GE Aviationin ja ranskalaisen Safranin perustama yhteisyritys, joka valmistaa suihkumoottoreita lentokoneisiin. Yhtiö perustettiin 1970-luvulla kehittämään CFM56-moottoreita. Seuraava CFM LEAP -moottori otettiin käyttöön 2010-luvun lopussa. Vuonna 2021 CFM julkisti CFM RISE -projektin, jonka tarkoitus on kehittää avoroottorisia suihkumoottoreita. Airbus A380 tulee toimimaan testialustana RISE-moottorille.
Syyskuussa 2023 uutisoitiin, että CFM56-moottoriin osia toimittanut Lontoossa sijaitseva AOG Technics oli väärentänyt komponenttien sertifikaatteja. Tietojen mukaan CFM löysi 70 väärennettyä sertifikaatia, jotka kattavat 50 osanumeroa. CFM56-moottoria käytetään sekä Airbusin että Boeingin lentokoneissa ja niitä on rakennettu yli . Väärennettyjen osien todellinen alkuperä ei ole selvinnyt. Oikeuskanteen dokumenttien mukaan väärennettyjä komponentteja päätyi 68 moottoriin.
Turul

Turul-lintu on unkarilaisen myytin mukaan madjaarit Pannoniaan johdattanut olento. Se kuvataan usein korppikotkan kaltaiseksi. Nimitys juontunee turkin kielen haukkaa tarkoittavasta sanasta.
Turul-linnun vastine turkkilaisessa mytologiassa on "toğrul", ja myös Árpádin dynastian nimi keskiaikaisissa unkarilaisissa lähteissä on Turul.
Iljušin Il-214

Iljušin Il-214 on ollut Venäjälle Antonov An-22-kuljetuslentokoneita korvaavan ja Intialle Antonov An-32-koneita korvaavan Intian kanssa yhteistyössä toimeenpantava lentokoneprojektin venäläinen työnimi.
Intian ja Venäjän sopimuksissa lentokoneen projektinimenä on sen tyyppimääritelmä, monikäyttöinen kuljetuskone, multi-role transport aircraft (MTA).
Merkittävin ero Iljušin Il-214:n ja MTA:n välillä suunnitteluvaiheessa on ollut se, että Intia on hankkimassa koneisiinsa länsimaiset suihkuturbiinit ja Venäjä venäläiset.
Iljušin Il-214/MTA -lentkokoneen valmistus on tarkoitus aloittaa 2008 ja sen pohjalta suunnitellaan valmistettavaksi useita versioita.
Keskipitkän matkan kuljetusversiota on kutsuttu työnimellä Il-214T ja sadan matkustajan matkustajakoneversiota työnimellä Il-214-100.
Intia pyrkii korvaamaan MTA:lla 112:a Neuvostoliitosta 1980-luvulla ostamaansa Antonov An-32:a. Aluksi Intia sitoutuu hankkimaan kuitenkin vain 45 MTA:a.
MS-21 (Bliže-srednij magistralnyj samoljot MS-21).
11. maaliskuuta 2003 ilmoitti Jakovlev, että sen Jakovlev Jak-242 ja Iljušin Il-214 -projektit yhdistetään projektiksi MS-21 (Ближне-средний магистральный самолет МС-21). Iljušin ryhtyi yhteistyöhön Jakovlevin kanssa, kun Jakovlev Jak-242 oli osoittautumassa Iljušin Il-214:ää paremmaksi projektiksi venäläisessä tarjouskilpailussa.
Jääkiekon SM-liigakausi 2005–2006

Kausi 2005–2006 oli jääkiekon SM-liigan 31. kausi. Runkosarja alkoi 15. syyskuuta 2005 ja päättyi 15. maaliskuuta 2006. Mestaruuden voitti HPK. Mestaruus oli HPK:n ensimmäinen. Runkosarjan pistepörssin voitti Tony Salmelainen ja pudotuspelien pistepörssin voitti Marko Kivenmäki.
Kaudella 2005-06 oli ensimmäistä kertaa tv-esitysoikeudet puhtaasti maksullisilla kanavilla. Canal+ televisio ottelut kevääseen 2009 asti. Ilmaiskanavilla oli nähtävissä "kuukauden peli" ja puolet välieristä sekä finaalit, jotka televisioi Nelonen kevääseen 2010 asti, kunnes sekin siirsi ottelut omille maksukanavilleen.
Irkut MC-21

Irkut MC-21 () on Irkut-yhtiön hanke lyhyen ja keskipitkän matkan matkustajakoneeksi sekä keskipitkän matkan sotilaskuljetuskoneeksi. Jakovlev Jak-242:n ja Iljušin Il-214:n hankkeiden sekä venäläis-intialaisen sotilaskuljetuskonehankkeen pohjalta pyritään luomaan lentokoneperhe, joka 132-, 156- ja 174-matkustajapaikkaisissa matkustajakoneversioissaan korvaa lähinnä Tupolev Tu-154:ia, Tupolev Tu-234 sekä (sotilas)kuljetuskoneversiossaan Intian 1980-luvulla Neuvostoliitosta ostamia 112:a Antonov An-32-kuljetuskoneita sekä Venäjän Antonov An-22:ia. Ensimmäisten koneiden on tarkoitus olla kaupallisessa liikenteessä vuonna 2021.
Venäjän ilmavoimien komentaja on myös maininnut, että kuljetuskonehankkeen vuoksi Venäjä ilmoittaa lähiaikoina luopuvansa Ukrainan kanssa sovitusta Antonov An-70-hankkeesta. Hänen mukaansa kuljetuskoneena voidaan käyttää myös Iljušin Il-76MF:ää.
Sadetakki

Sadetakki eli sadeasu on takki, jota käytetään sateella takkina vedeneristävyyden vuoksi. Sadetakissa voi olla huppu, joka suojaa päätä sateelta. Huppua käytettäessä sateella ei tarvita erillistä sateenvarjoa. Muuten sadetakki on tavallisen takin kaltainen. Sadetakin helmat ovat pitkät, jotta ne suojaisivat mahdollisimman hyvin housuja kastumasta.
"Kertakäyttöinen sadetakki" on tehty muovista ja se on halpa. Sitä voi käyttää yleensä vain kerran, sillä se rikkoutuu ohutrakenteisena riisuttaessa helposti. Kertakäyttöinen sadetakki on pakattu pieneen pakettiin ja kulkee helposti mukana taskussa.
Suomessa sadetakkeja valmistavat muun muassa Rukka ja April Rain.
Historia.
Sadetakkeja on osattu valmistaa jo tuhansia vuosia. Sadetakit olivat erityisesti kalastajien vaatteita, ja niitä tehtiin eläinten (esimerkiksi hylkeen) suolista. Ensimmäiset modernit sadetakit kehitteli Charles Macintosh 1800-luvun alussa. Macintosh kehitteli kumipäällysteisen kankaan, jota alettiin käyttää sadetakeissa.
Sotien jälkeen taipuisa PVC-kalvo teki mahdolliseksi sadeasujen tekemisen muovista. Suomessa muovisia sadetakkeja alkoi ensimmäisenä valmistaa seinäjokinen Arvo Luhtala. Materiaaliksi tuli pian myös muovitettu kernikangas.
Lou Reed (albumi)

Lou Reed on vuonna 1972 julkaistu Lou Reedin ensimmäinen sooloalbumi. Se julkaistiin kaksi vuotta sen jälkeen, kun Reed jätti The Velvet Undergroundin. Albumi koostuu suurimmaksi osaksi uudelleennauhoitetuista The Velvet Undergroundin ylijäämämateriaalista, lukuun ottamatta kappaleita "Going Down" ja "Berlin".
Kappaleet.
Kaikki kappaleet Lou Reedin, lukuun ottamatta "Ride into the Sun" (Lou Reed, John Cale, Sterling Morrison ja Maureen Tucker). Pienellä tekstillä on ilmoitettu The Velvet Undergroundin albumit, joilla on julkaistu kappaleen edellisiä V. U. versioita.
Takki

Takki on yläruumista suojaava vaatekappale. Takissa on "kaulus" ja se on yleensä edestä avonainen. Takissa on myös hihat, jotka suojaavat käsivarsia. Takki saadaan kiinni esimerkiksi napeilla, vetoketjulla, tarrakiinnityksellä, hakasilla tai vyöllä, tai näiden yhdistelmällä. Takin vyö voi olla myös koriste. Takin alalaitaa kutsutaan (takin) helmaksi.
Takki tunnettiin jo keskiajalla.
Vyö

 
Vyö on vyötärön ympäri kiedottava hihna. Se kiinnitetään joko solmien tai kiinnittimellä. Kiinnitin voi olla esimerkiksi solki, johon vyön toinen pää kiinnitetään lukituksella. Vyötä käytetään pitämässä housuja ylhäällä tai esimerkiksi takkia paikallaan. Vyötä voi pitää koristeena esimerkiksi hameiden ja mekkojen päällä lantiolla tai vyötäröllä. Vyölle voi myös ripustaa tavaroita (esimerkiksi avaimet, puukko tai kännykkäkotelo). Vyö voi olla muun muassa nahkaa, kangasta tai metalliketju. 
Useimmissa kamppailulajeissa vyön väri ilmaisee henkilön taitotason. Yleisimmin valkoinen vyö ilmaisee aloittelevaa ja musta vyö kokenutta harrastajaa. Japanilaisen kimonon vyötä kutsutaan nimellä obi. Obin on tarkoitus myös olla esteettisesti miellyttävä erityisesti naisilla.
Kuvaannollinen merkitys.
Sanalle ”vyö” on kehittynyt myös kuvaannollinen merkitys ilmaisussa ”kiristää vyötä” (tai nälkävyötä/suolivyötä). Ilmaisulla tarkoitetaan voimavarojen, esimerkiksi ruoan tai rahan säästämistä usein pakottavista syistä. Ilmaisu viittaa konkreettisen tapahtumaan, jossa kiristetään asuun kuuluvaa, lantion ympärille kiedottua vyötä joko siksi, että nälän takia on laihduttu tai siksi, että sillä halutaan lieventää nälän tunnetta ts. painaa suolia sisäänpäin. Nykyisin sitä käytetään useimmiten kuvaannollisessa merkityksessä.
Vyön historiaa.
Vyön käytöstä on todisteita pronssikaudelta asti. Tosin arkeologisissa aineistoissa ei ole itse vöitä, koska ne ovat maatuneet, mutta solkia ja metallivöitä on säilynyt. Alkuaan vyötä ei tarvittu housujen kannatteluun vaan työkalujen kuljettamiseen ja koristautumiseen. Vyö sai laajenevaa suosiota ensimmäisessä maailmansodassa, kun khakiunivormuun kuului vyö. Huomattiin, että sotilaskäytössä vyö oli kätevämpi ja nopeampi kuin olkaimet.
Mikko Karppi

Mikko Jaakko Antero Karppi (s. 2. marraskuuta 1978 Vähäkyrö) on suomalainen kirjailija, kolumnisti, yrittäjä ja entinen maajoukkuetason pikajuoksija. Päivätyössä hän on Pohjanmaan poliisin rikostorjuntasektorilla. Hän on myös viiden lapsen isä ja tuotantoyhtiö Mölömä &amp; Mettäpöyröö Oy:n toimitusjohtaja sekä elämysyhtiö Pimeä Productions Oy Ab:n perustajajäsen.
Urheilu-ura.
Karppi voitti 400 metrin juoksun Suomen mestaruuden Turun Kalevan Kisoissa vuonna 2001 ajalla 47,53 . Seuratasolla hän on edustanut Vähänkyrön Viestiä (–1997) ja Porin Tarmoa (1997–2003).
Karppi oli Suomessa voittamaton päämatkallaan 400 metrillä lähes kahden vuoden ajan (2000–2002). Hän edusti Suomea Euroopan cupissa kahdesti ja voitti poliisien EM-kisoissa pronssia 2002. Hän lopetti urheilu-uransa kauden 2003 jälkeen.
Kirjailijanura.
Karpin esikoisteos "Väinämöisen vyö" ilmestyi 2007. Itsenäinen jatko-osa "Unkarilainen taulu" ilmestyi seuraavana vuonna, ja kauhuromaani "Sateen varjo" syksyllä 2009.
Karppi toimi vuodesta 2010 vuoteen 2012 taiteellisena johtajana Roisto Oy:ssä, jonka hankkeena oli maailman ensimmäisen Twitterin kautta kirjoitetun yhteisöllisen romaanin "Todellisuudesta toiseen" luominen. Kirja on käännetty viidelle kielelle. Toinen Roisto-hankkeen julkaisu on "Pirunmeri", jonka kirjoitustyö päättyi marraskuussa 2011. 
Keväällä 2012 Roisto kokosi kansalaisten festivaalimuistoista teoksen nimeltä "Festarikalevala".
Abdelghani Nouidra

Abdelghani Nouidra (s. 27. toukokuuta 1979 Marrakech) on marokkolainen Suomessa asuva pikajuoksija. Hän on edustanut Suomea muun muassa Ruotsi-maaottelussa.
Nouidra voitti 400 metrin juoksun Suomen mestaruuden Helsingissä 2003 (aika 47,39). Vuonna 2005 hän oli hopealla ja 2004 pronssilla. 200 metrillä hän oli kolmas vuonna 2003. 
Nouidran ennätys 200 metrillä on 21,47 (2003) ja 400 metrillä 46,81 (2002, Nouidran mukaan hän on juossut Marokossa 46,30 ). Seuratasolla hän edustaa Lappeenrannan Urheilu-Miehiä.
Toinen pääsiäispäivä

Toinen pääsiäispäivä on pääsiäispäivää seuraava maanantai. Päivänä muistetaan sitä, että Raamatun mukaan ylösnoussut Jeesus ilmestyi opetuslapsille ja häntä seuranneille naisille. Suomessa toinen pääsiäispäivä on laissa säädetty vapaapäivä. 
Näin toinen pääsiäispäivä sijoittuu kalenterissa 2020-luvulla:
Tulilintu (mytologia)

Tulilintu (, "Žar-ptitsa") on venäläisen kansanperinteen taianomainen lintu. Se kuvataan poikkeuksetta suureksi linnuksi, jonka höyhenpuku loistaa punaisena, oranssina ja keltaisena nuotion tavoin. Yksi sulka voi valaista koko huoneen. Myöhemmässä ikonografiassa Tulilintu on tulenvärisen riikinkukon kaltainen, töyhtöineen ja silmiä muistuttavine höyhenkuvioineen. 
Tulilinnulla on keskeinen osa sadussa "Iivana tsaarinpoika, Tulilintu ja harmaa susi". Tsaari lupasi valtakuntansa sille prinssille, joka onnistuisi pyydystämään Tulilinnun, jonka nähtiin noukkivan joka yö tsaarin puutarhasta sinne kasvaneet kultaomenat. Prinssit eivät saaneet lintua kiinni, mutta yksi heistä sai siltä pyrstösulan. Lintu ei enää tullut puutarhaan ja prinssit lähtivät etsimään sitä. Nuorin prinssi kohtasi matkallaan harmaan suden, jonka taikakeinojen avulla Tulilintu saatiin kukistetuksi. Muut prinssit surmasivat tehtävässä onnistuneen veljensä, mutta susi palautti tämän henkiin.
Muissakin kansansaduissa Tulilinnun rooli on usein olla sankarin etsinnän kohde. Yleensä etsitään vain yhtä pyrstösulkaa. Igor Stravinski on luonut Tulilinnun legendan pohjalta musiikin balettiin "Tulilintu".